Gesin van vier saam op slag doodFoto: SAPD, Facebook Die Oos-Kaapse polisie ondersoek ŉ saak van strafbare manslag nadat ŉ gesin van vier saam in ŉ motorongeluk gesterf het. Kapt. Jackson Manatha, polisiewoordvoerder, het Donderdag gesê ŉ botsing tussen ŉ sedan en ŉ vragmotor het Woensdagaand op die N2 tussen Dutywa en Butterworth plaasgevind. Manatha het gesê die lede van die gesin, wat in die sedan gery het, is op slag dood. “Al vier is op die toneel dood verklaar. Die pa was 53 jaar oud, die ma 42 en hul twee kinders onderskeidelik vyf en 15,” het Manatha gesê. Die vragmotorbestuurder en ŉ passasier het ernstige beserings opgedoen en is na ŉ hospitaal in Butterworth geneem vir mediese behandeling. Die oorsaak van die ongeluk is onbekend. Die Dutywa-polisie ondersoek die saak.